కె. విజయ్ కుమార్

**కె. విజయ్ కుమార్** (జననం 15 సెప్టెంబర్ 1952) ఒక రిటైర్డ్ ఐపీఎస్ (IPS) అధికారి. 2004లో ఆపరేషన్ కుకూన్ సందర్భంగా గంధపు చెక్కల స్మగ్లర్ వీరప్పన్ మరణానికి కారణమైన తమిళనాడు స్పెషల్ టాస్క్ ఫోర్స్ కు ఇతను అధిపతి. వామపక్ష తీవ్రవాద ప్రభావిత ప్రాంతాలకు హోం మంత్రిత్వ శాఖ సీనియర్ సలహాదారుగా కూడా పనిచేశాడు. హోం, అటవీ, జీవావరణం, పర్యావరణం, ఆరోగ్యం, వైద్య విద్య, యువజన సేవలు, క్రీడలు, ఆతిథ్యం, పౌర విమానయానం, ఎస్టేట్స్, సమాచార పోర్ట్‌ఫోలియోలతో జమ్మూ కాశ్మీర్ గవర్నర్‌కు సలహాదారుగా సేవలందించాడు. ప్రస్తుతం డిసెంబర్ 2018లో భారత హోం మంత్రిత్వ శాఖలో సీనియర్ భద్రతా సలహాదారుగా తిరిగి విధుల్లో చేరాడు.
## బాల్యం, విద్యాభ్యాసం
విజయ్ కుమార్ తమిళనాడులో ఆరుగురు తోబుట్టువులతో పాటు పెరిగాడు. మద్రాసు విశ్వవిద్యాలయం నుండి బ్యాచిలర్ ఆఫ్ లా (BL), మాస్టర్ ఆఫ్ లా (ML), ఇందిరా గాంధీ జాతీయ సార్వత్రిక విశ్వవిద్యాలయం (IGNOU) నుండి మాస్టర్ ఆఫ్ బిజినెస్ అడ్మినిస్ట్రేషన్ (MBA) పొందాడు. 2010లో బెంగళూరులోని నేషనల్ లా స్కూల్ ఆఫ్ ఇండియా యూనివర్శిటీ నుండి బిజినెస్ లాలో మాస్టర్స్ డిగ్రీని కూడా సాధించాడు.

## వృత్తి జీవితం
విజయ్ కుమార్ 10 నవంబర్ 1975న ఇండియన్ పోలీస్ సర్వీస్‌లో చేరాడు. పట్టుకోట్టై, తిరుచ్చి, సెంబియమ్‌లలో అసిస్టెంట్ సూపరింటెండెంట్‌గా పనిచేశాడు. సూపరింటెండెంట్ ఆఫ్ పోలీస్‌గా 1982 నుండి 1983 వరకు ధర్మపురిలో, 1983 నుండి 1985 వరకు సేలంలో పనిచేశాడు. ఈ కాలంలో వాల్టర్ దేవరమ్‌కు సహాయం చేశాడు. మాజీ ప్రధాని రాజీవ్ గాంధీకి రక్షణ కల్పించే ఎలైట్ స్పెషల్ ప్రొటెక్షన్ గ్రూప్ (SPG) లో 1985 నుండి 1990 వరకు సేవలందించాడు. 1990లో దిండిగల్ జిల్లా ఎస్పీ (SP) గా, తరువాత 1991లో వేలూరు జిల్లా ఎస్పీగా నియమితుడయ్యాడు. 1991లో మాజీ ముఖ్యమంత్రి జె. జయలలిత కు భద్రత కల్పించేందుకు సంజయ్ అరోరాతో కలిసి స్పెషల్ సెక్యూరిటీ గ్రూప్ (SSG) ఏర్పాటు చేశాడు. దక్షిణ జిల్లాల్లో జరిగిన కుల ఘర్షణలను సమర్థవంతంగా నిర్వహించిన తరువాత, 1997లో తమిళనాడు దక్షిణ మండలానికి మొదటి ఇన్‌స్పెక్టర్ జనరల్ ఆఫ్ పోలీస్‌గా నియమించబడ్డాడు. తీవ్రవాదం ఉచ్ఛస్థితిలో ఉన్న సమయంలో 1998 నుండి 2000 వరకు శ్రీనగర్‌లో బోర్డర్ సెక్యూరిటీ ఫోర్స్ (BSF) ఇన్‌స్పెక్టర్ జనరల్‌గా సేవలందించాడు. అడవి దొంగ వీరప్పన్‌ను వేటాడే ఆపరేషన్లకు నాయకత్వం వహించడానికి తిరిగి రాష్ట్రానికి పిలవబడక ముందు ఐజీ - ఆపరేషన్స్ (IG-Operations), బిఎస్ఎఫ్ గా కూడా పనిచేశాడు. డిసెంబర్ 2001లో చెన్నై నగర పోలీస్ కమీషనర్‌గా నియమితుడయ్యాడు. అతని వృత్తి జీవితంలో అత్యంత కీలక ఘట్టం అక్టోబర్ 2004లో వీరప్పన్‌ను మట్టుబెట్టిన ఆపరేషన్ కుకూన్ కు నాయకత్వం వహించడం.

2008లో హైదరాబాదులోని సర్దార్ వల్లభభాయ్ పటేల్ నేషనల్ పోలీస్ అకాడమీ అధిపతిగా విజయ్ కుమార్ ఎంపికయ్యాడు. 2010 నుండి 2012 వరకు సెంట్రల్ రిజర్వ్ పోలీస్ ఫోర్స్ (CRPF) డైరెక్టర్ జనరల్‌గా సేవలందించాడు. డిసెంబర్ 2012లో భారత ప్రభుత్వం ఇతనిని హోం మంత్రిత్వ శాఖలో సీనియర్ భద్రతా సలహాదారుగా నియమించింది.

జూన్ 2018లో ఛత్తీస్‌గఢ్ కేడర్ ఐఏఎస్ అధికారి బి.వి.ఆర్. సుబ్రహ్మణ్యంతో పాటు విజయ్ కుమార్ గవర్నర్ వోహ్రాకు సలహాదారుగా నియమితులయ్యాడు. రాష్ట్రాన్ని గవర్నర్ పాలన కిందకు తెచ్చిన తర్వాత భారత ప్రభుత్వంలోని హోం మంత్రిత్వ శాఖ సలహాదారుల పేర్లను ఆమోదించింది. డిసెంబర్ 2019లో హోం మంత్రిత్వ శాఖలో సీనియర్ భద్రతా సలహాదారుగా నియమితుడయ్యాడు.

## పురస్కారాలు, గుర్తింపులు
37 ఏళ్ల సర్వీసులో ఇతను జమ్మూ కాశ్మీర్ మెడల్, కౌంటర్ ఇన్సర్జెన్సీ మెడల్, 1993లో పోలీస్ మెడల్ ఫర్ మెరిటోరియస్ సర్వీస్, 1999లో ప్రెసిడెంట్స్ పోలీస్ మెడల్ ఫర్ డిస్టింగ్విష్డ్ సర్వీస్, 2005లో 58వ స్వాతంత్ర్య దినోత్సవం సందర్భంగా (వీరప్పన్‌ను పట్టుకోవడంలో తన పాత్రకు గాను) ప్రెసిడెంట్స్ పోలీస్ మెడల్ ఫర్ గ్యాలంట్రీ పురస్కారాలను అందుకున్నాడు. 2026 జనవరిలో భారతదేశ నాల్గవ అత్యున్నత పౌర పురస్కారం పద్మశ్రీ అవార్డును పొందాడు.

## పుస్తకం
ఇతను రచించిన పుస్తకం *వీరప్పన్: ఛేజింగ్ ది బ్రిగండ్* (ISBN 978-81-291-4530-7) వీరప్పన్ ఎదుగుదల, పతనాన్ని వివరిస్తుంది. చివరి విభాగం ఆపరేషన్ కుకూన్ గురించిన వివరాలను తెలుపుతుంది.

## మూలాలు

వర్గం:మద్రాసు విశ్వవిద్యాలయ పూర్వవిద్యార్థులు
వర్గం:జీవిస్తున్న ప్రజలు
వర్గం:1952 జననాలు